British Museum

**British Museum** (hrvatskosrpski: *Britanski muzej*) je najstariji javni muzej na svetu. Sadrži kolekcije pretežno vezane za istoriju čovečanstva. Osnovan je 1753. i nalazi se u britanskoj prestonici Londonu.

## Historija muzeja
Začeci muzeja vezani su za britanskog fizičara Ser Hansa Slouna (). Tokom svog života Sloun je sakupio preko 71.000 predmeta, uključujući herbarijum i biblioteku. Želeći da sačuva svoju kolekciju posle smrti, Sloun je zaveštava kralju Džordžu II. Sam kralj nije bio posebno zainteresovan za kolekciju, ali je zahvaljujući naporima Parlamenta osnovan odbor poverenika kojima je kolekcija data na staranje. Time se 7. juna 1753. godine posebnom odlukom Parlamenta zasniva Britanski muzej.

U početku se kolekcija sastojala pretežno od knjiga, rukopisa i nešto antikviteta u vidu starih novčića i vaza. Međutim, od osnivanja pa do danas kolekcija se samo uvećavala, podjednako putem donacija i kupovinom predmeta.

Muzej je prvi put otvoren za javnost 15. januara 1759. godine. Muzejske kolekcije bile su dostupne svima a sam ulazak u muzej bio je besplatan. Muzej je od tada otvoren bez većih prekida a ulaz je i danas slobodan. Godišnje ga poseti preko 4 miliona ljudi.

## Zgrada muzeja
Muzejska zgrada je tokom proteklih vekova mnogo puta izmenila svoj izgled.

Za potrebe muzeja, odbor poverenika je inicijalno izabrao jednu od najlepših zgrada tadašnjeg Londona. Bilo je to Montagu zdanje () izgrađeno približno 1676., a obnovljeno 1686. od strane jednog francuskog arhitekte. U skladu sa tim stil zdanja bio je pretežno francuski.

Međutim, već sa početkom 19. veka početna zgrada je postala isuviše skučena za rastuću muzejsku kolekciju. U svrhu proširenja 1802. odbor poverenika formira komitet zadužen za građevinu i njeno proširenje. Prvo u nizu proširenja prvobitne zgrade završeno je 1808. godine. Od tada do danas izgled muzeja je znatno izmenjen, međutim on se i danas nalazi na mestu prvobitnog Montagu zdanja.

Osnovu sadašnje zgrade dizajnirao je ser Robert Smrk () i njena izgradnja je završena 1852. godine.

Poslednja velika izmena završena je 2000. godine. Izmeštanjem većeg dela biblioteke stvoren je dodatan prostor. Po dizajnu arhitekte Lorda Fostera () taj prostor pretvoren je u veliki trg koji opkružuje čitaonicu, a zatim natkriven. Time je stvoren najveći natkriveni trg u Evropi. Otvorila ga je kraljica Elizabeta II 6. decembra 2000. i on nosi njeno ime - The Queen Elizabeth II Great Court.

## Muzejske kolekcije
U muzeju je izloženo više hiljada predmeta iz različitih perioda istorije: od praistorijskod doba do modernijih kolekcija koje su vezane za period industrijske revolucije. Muzej ima ukupno 94 galerije koje se protežu preko 4 kilometra. Osim relativno stalnih kolekcija, muzej redovno priređuje i privremene postavke za koje se naplaćuju ulaznice.

Neke od kolekcija su:
* **Britanija u praistoriji i pod Rimljanima**
** zauzima 6 galerija
** sadrži ceremonijalnu keltsku odeću i metalno posuđe
** rimsku srebrninu
** telo žrtvovanog čoveka iz 1. veka nove ere nađenog tek 1984. godine
* **Evropa**
** galerije sadrže razne predmete sakupljene iz Evrope uključujući i ...
** sat u obliku broda napravljen u Pragu pre više od 4 veka; dok je bio u funkciji menjao je položaj, svirao melodije i ispaljivao iz topa
** kolekciju tanjira iz revolucionarnog razdoblja Rusije
** posebno su interesantni predmeti vezani za anglo-saksonskog kralja iz 7. veka. Nađeni su 1939. u olupini broda *Sutton Hoo*
* **Egipat**
** svakako najznačajniji predmet ove kolekcije je Rozeta kamen () sa hijeroglifama sa koga je Šampolion uspeo da dešifruje drevno egipatsko pismo
** muzej je dom zapanjujućem broju mumificiranih tela, sarkofaga i posmrtnih maski koje se nalaze raspoređene u nizu galerija
** izložen je i veliki broj instrumenata korišćenih u pripremi tela za balzamovanje
* **Grčka i Rim**

** posebno je interesantan originalan deo friza Partenona iz 5. veka pre nove ere
** izložen je i veliki broj skulptura iz mauzoleja u Helikarnasu
** izložene su i brojne vaze iz rimskog perioda
* **Azija**
** glavni deo ove kolekcije su kineski porcelan i keramika
** brojne skulpture vezane za religije Indije, Kine i Koreje takođe dominiraju postavkom

## Veze
* London

## Vanjske veze

* British Museum - zvanični sajt